Rooi-Els-pad gedeeltelik oop vir verkeer(Foto: Wes-Kaapse departement van vervoer) Een laan van die besienswaardige R44 (Clarensrylaan) tussen Gordonsbaai en Rooi-Els in die Wes-Kaap is reeds oopgestel vir verkeer. Jandré Bakker, woordvoerder van die departement van vervoer, sê die enkele laan is reeds op 20 Desember vir verkeer oopgestel terwyl herstelwerk voortduur. Maroela Media het vroeër berig die pad is gesluit ná ŉ storm ŉ modderstorting veroorsaak het. “Alhoewel die pad in ŉ goeie toestand blyk te wees ná die opruimingsbedrywighede, is daar steeds dele waar die padoppervlak nie veilig is vir enige gewig nie.” Verkeersvloei word deur middel van stop/ry-tekens bestuur. Padgebruikers word gewaarsku dat wagtye tussen twee en drie uur lank kan duur afhangend van die tipe werk wat gedoen word. Die pad kan ook enige tyd sonder vooraf kennisgewing gesluit word vir veiligheid of bedryfsredes. Motoriste word dus aangeraai om eerder van die alternatiewe roete (die N2) gebruik te maak indien hulle nie so lank sal kan wag nie. Tertuis Simmers, provinsiale minister van infrastruktuur, maan alle padgebruikers om geduldig te wees tydens die besiger feesseisoen. “Padinfrastruktuur in die Wes-Kaap en die veiligheid van ons motoriste bly ons hoogste prioriteit.” Padgebruikers word ook daaraan herinner dat die gedeelte van die pad vir alle verkeer, insluitend motors, motorfietse, fietse, stappers en voetgangers gesluit is. Sekere toerusting om die pad te herstel word met hyskrane geskuif. “Ons doen ons bes om die een laan oop te hou, maar indien die situasie versleg sal ons die pad weer in sy geheel moet sluit,” het Bakker bygevoeg.